runetrust/blame-folketinget-dk huggingface dataset:
Johanne Schmidt-Nielsen (EL), 2009-04-16:
Jeg undrede mig meget over, at statsministeren i sin tale pralede af det der med, at regeringen ikke vil sætte børn i fængsel.
Nej, det må vi altså heller ikke; vi har skrevet under på internationale konventioner, som pålægger os, at vi ikke må sende børn i fængsel.
Alligevel sad der sidste år 200 børn - unge mellem 15 og 18, altså 15-, 16-, 17-årige - i voksenfængsler.
Så lige på det område mener jeg bestemt ikke, at regeringen har noget at prale af.
Men der kom ikke nogen konkrete forslag: Hvad er det for nogle former for straf, som Det Konservative Folkeparti mener skal benyttes over for børn, og som den kriminelle lavalder hindrer?
Det der med at sørge for, at de her børn kommer i uddannelse, at de kommer ud i nogle nye miljøer, at der bliver taget nogle sociale initiativer i forhold til dem, er jo det sociale systems opgave.
Det er jo det, man gør i dag - vi ville gerne gøre meget, meget mere, men det er der bare ikke ressourcer til
men hvor er det straffen kan bruges?
Kunne Det Konservative Folkeparti f.eks. bakke op om, at børn under 15 år skal sidde på lukkede, sikrede institutioner?
Henriette Kjær (KF), 2009-04-16:
Jeg svarede jo lige præcis ved at sige, at man kunne sørge for, at den unge, der havde begået voldsom kriminalitet, blev sat til en form for samfundstjeneste.
Det kan godt gøres langt mere konkret og ensrettet fra kommune til kommune, end det gøres i dag.
Jeg tror, at det er den vej, vi skal ind på, for det er meget tilfældigt, hvilke redskaber der bruges.
Jeg kunne godt tænke mig, at der var lidt mere konsekvens og også således, at de unge selv ved, at det har nogle konsekvenser, og hvad det eventuelt kunne være for nogle konsekvenser, man bliver udsat for, når man forbryder sig mod loven.
Anders Samuelsen (LA), 2009-04-16:
Liberal Alliance valgte at stå uden for skatteforliget, fordi der var en række ubehagelige tidsler, og fordi man ikke var ambitiøs nok.
Ikke engang De Konservatives mål om at komme ned på en maks. skat på arbejde på 50 pct. kunne man opfylde.
Det lykkedes os så efterfølgende at få ryddet en af tidslerne ud, nemlig den i realiteten med tilbagevirkende kraft beskatning af biler på gule plader.
Fint nok, tak for det.
Jeg har så gennem B.T. og Ritzaus Bureau erfaret, at regeringen her til formiddag har besluttet helt at fjerne multimedieskatten.
Henriette Kjær (KF), 2009-04-16:
Det ved jeg ikke noget om.
Jeg har siddet hernede i salen hele dagen, så jeg kan ikke bekræfte noget om, hvad der skulle være sket i regeringen tidligere i dag.
Anders Samuelsen (LA), 2009-04-16:
Det var en skam.
Så må vi jo på et senere tidspunkt følge op over for finansministeren for at finde ud af, om det er rigtigt, at vi på den måde kan få en glædelig nyhed.
Men der er jo andre tidsler, som jeg stadig væk synes at man godt kunne få i spil, f.eks. lagerbeskatningsmodellen, som man vælger at indføre.
Det er virkelig en kedelig model, som jeg tror kommer til at være meget ødelæggende for hele venturebranchen, hele iværksætteriet, i Danmark.
Det er jo noget af det, som De Konservative jo i høj grad og med god grund har slået til lyd for er noget, som man skal værne om, for at vi kan skabe nye virksomheder.
Kan den konservative ordfører komme med et par gode begrundelser for, at det er fantastisk vigtigt at få indført lagerbeskatningen?
Henriette Kjær (KF), 2009-04-16:
Der er kommet nogle indvendinger mod lagerbeskatningen, som jeg ved at man lige nu kigger på i regeringen og diskuterer med Dansk Folkeparti.
De er jo i hvert fald med i aftalen, og hvis der skal ske noget, kræver det, at alle forligspartier er enige.
Anders Samuelsen (LA), 2009-04-16:
Jeg håber virkelig, at man inderligt lytter til de indsigelser, der kommer.
Jeg tror, at hvis man lytter ordentligt efter, vil det vise sig, at det provenu, som man forventer at få ud af den her ordning, kan man godt skyde en hvid pind efter.
Det kommer der reelt ikke noget ud af.
Men man kommer til at ødelægge en sund branche, udelukkende med henvisning til at der er et par enkelte direktør, som har misbrugt en model.
Men hvis man kan indkredse det og få den specifikke misbrugsmulighed væk, så er det fint nok, bare vi sikrer, at den grimme tidsel kommer ud af skattereformen.
Det vil være virkelig, virkelig godt.
Så er der yderligere et område, som jeg også undrer mig meget over at De Konservative lægger stemmer til, og det er den her særskat på pensioner.
Det er altså reelt igen skat med tilbagevirkende kraft, som man indfører.
Er det god konservativ politik at gå direkte op imod det, som især De Konservative virkelig har forsøgt at argumentere for, nemlig at give folk incitamenter til at spare op?
Efterfølgende kommer man nu og belemrer folk med en ekstraskat - en udligningsskat, som jeg oven i købet har hørt nogle i regeringen påstå er en retfærdighedsskat.
Margrethe Vestager (RV), 2009-04-16:
Vi vil forholde os, fuldstændig som vi forholder os til alt muligt andet.
Vi vil diskutere det.
Det er derfor, vi er i det politiske.
Vi vil diskutere det, vi vil finde løsninger, og vi vil komme med vores forslag.
Og så tror jeg, at det vil fungere på den måde - jeg kan forstå, at det ikke fungerer på den måde i den blå blok - at SF kommer med deres politik, Socialdemokraterne kommer med deres, Enhedslisten kommer med deres, og forhåbentlig kommer I også med jeres, medmindre I bliver så forbandede over at tabe magten, at I slet ikke vil være med til noget mere.
Og så finder vi de gode, brede, ansvarlige løsninger, som man kan, når man samarbejder med hinanden, i stedet for bare at vælge det mest nærliggende, det mest nemme, nemlig det værdifællesskab, som bare skal have noget en gang imellem på det retspolitiske område og på det udlændingepolitiske område, for så kan man nemlig blive siddende trygt og godt i den isblå blok.
Martin Henriksen (DF), 2009-04-16:
Fru Margrethe Vestager og andre fra venstrefløjen har været inde på den verserende bandekrig og de problemer, der er i forbindelse med integration.
Jeg kan nok ikke få en anerkendelse af det, men så vil jeg i hvert fald bare sige, at det jo forholder sig sådan, at den splittelse, vi desværre ser visse steder i det danske samfund - og det har jo taget over 30 år at skabe den - er en del af den udlændingepolitik og indvandringspolitik, som De Radikale jo i høj grad har været bannerfører for, da de havde mulighed for at have indflydelse på udlændingepolitikken.
Så kan fru Margrethe Vestager ikke forstå et eller andet sted, at vi er nogle, der er lidt ængstelige for, at flertallet skifter og vi risikerer at få en lempeligere udlændingepolitik, der vil medføre, at der kommer en tilstrømning fra lande, hvor vi ved at der er alvorlige kriminalitetsproblemer og integrationsproblemer?
Altså, mange af dem, der render rundt i dag de steder, hvor der er svære problemer, er jo børn eller børnebørn af nogle af dem, som kom herop, da Det Radikale Venstre havde magt og havde indflydelse på udlændingepolitikken.
Sådan hænger tingene jo også sammen.
Så kan fru Margrethe Vestager ikke forstå, at der er nogle, der er sådan lidt ængstelige for, hvordan det vil gå i fremtiden, hvis man lukker op igen?
Lars Løkke Rasmussen (V), 2009-04-16:
Jeg tager det sådan set meget alvorligt, for denne dimension giver jo en yderligere ansporing til at sørge for at bringe os så sikkert gennem krisen som overhovedet muligt.
Det siger sig selv, og det er også netop af den grund, vi ikke vil gamble med de meget flotte resultater, der er bygget op over de seneste år, ved at sætte alt på ét bræt og meget, meget risikobetonet udskrive en meget stor check, som måske i virkeligheden viser sig at gøre mere skade end gavn.
Carsten Hansen (S), 2009-04-16:
Jeg vil godt have lov at vende tilbage til beskæftigelsessituationen og vækstsituationen.
Jeg kan forstå, at den murersvend, jeg mødte nede i 3F Byg i Odense her i mandags, som var nyuddannet og var blevet arbejdsløs, af jobcenteret var blevet opfordret til at blive pædagog.
Og han spurgte mig: Hvad skal jeg gøre, Carsten?
Så siger jeg: Ja, med den nuværende regering er du jo en del af risikoen ved at gøre for meget, så du skal nok blive pædagog; for regeringen agter jo ikke at sætte gang i den almene boligsektor; regeringen agter ikke at sætte gang i energirenoveringerne, hvorved vi kunne høste af det; regeringen agter ikke at bruge de arbejdsløse til at få gjort noget ved vores folkeskoler, til at få sat gang i den offentlige bygningsmasse eller til at få renoveret alle vores kloakker; så det bedste bud, jeg kan give dig, unge mand - han var ikke andet end 22 år og nyudlært murersvend - er nok at følge det her med, at nu skal du være pædagog.
Men det andet spørgsmål, han så stillede, var: Carsten, hvad skal jeg så gøre, når der engang kommer gang i byggeriet igen?
Ja, der kan du håbe på en ny regering, for den her regering gør jo ikke noget.
Er det sådan, vi skal rådgive folk, der er unge, der er nyuddannede, altså at hvis de er uddannet inden for murerbranchen eller byggeribranchen, skal de sørge for at komme over i den offentlige sektor, for der sker ikke en pind?
Lars Løkke Rasmussen (V), 2009-04-16:
Jamen jeg er da oprigtig ked af, at hr. Carsten Hansen ikke har søgt min rådgivning, før man rådgav.
For jeg kan forstå, at den her rådgivning har fundet sted, og jeg er ked af det, for den hviler jo altså - og det er jo synd for den unge mand - på det falsum og den præmis, at regeringen ikke skulle gøre nogen ting, ikke skulle kere sig om nogen ting.
Tager man nu f.eks. hele spørgsmålet om den almene boligsektor, kan man se, at det jo faktisk var så sent som i sidste uge, tror jeg, nej, i sidste uge var det påske, altså var det i forrige uge, at regeringen, som på det her punkt jo har et bredt politisk samarbejde med Det Radikale Venstre, sad og ændrede i hele regelsættet omkring alment boligbyggeri, halverede det grundtilskud, kommunerne skal byde ind med, netop ud fra en vurdering om, at det prispres, der har været i anlægssektoren, hvis man går halvandet år tilbage, nu er taget af, og at vi nu skal bruge det at få bygget flere almene boliger som en af genvejene til at få skabt en mere tålelig beskæftigelsessituation i bygge- og anlægssektoren.
Så der er jeg da glad for, at regeringen har et godt samarbejde med Det Radikale Venstre, og at det relativt smidigt er lykkedes at få det på plads.
Carsten Hansen (S), 2009-04-16:
Ja, vi må jo spørge os selv, hvad der så skete i forhold til den almene sektor.
Vil der blive bygget flere boliger?
Det er jo korrekt, at der i år er givet tilsagn til 700 boliger, og at der bliver opført 300 almene boliger.
Det er jo ikke meget i forhold til det, der var førhen, hvor det var 10.000, 12.000, 15.000, 20.000 om året og hele det renoveringsbehov helt op til 120 mia. kr., som ministerens egen boligminister jo i sin tid opgjorde var det, som var behovet.
Her kunne man jo sætte ind, hvis man ville, i stedet for at sidde på hænderne.
Så jeg tror stadig væk, at det bedste bud til den unge mand er at blive pædagog, for dem skal man måske nok få beskæftigelse til, og der bliver jo ikke beskæftigelse ved den plan, som statsministeren her har lagt frem.
Men må jeg så ikke spørge om noget?
Vi havde en finansminister, der for 3-4 måneder siden ville halvere dagpengeperioden, og det er jo også aktuelt for den unge murersvend at vide, og hvis han nu skulle holde fast i det at blive murer og der ikke sker noget, fordi arbejdsløshedsprocenten i den afdeling af dem, der går på fordeling, er helt oppe på 30 pct., vil den her regering så stadig væk halvere dagpengeperioden for de ledige og gøre det sværere at komme ind i en a-kasse og lettere at falde ud?
Det er jo interessant også at få det oplyst i dag.
Lars Løkke Rasmussen (V), 2009-04-16:
Jamen det er jo alt for forsimplet at sige, at regeringen har haft en plan om at halvere dagpengeperioden.
Det, regeringen havde en ambition om sidste efterår, var at modernisere dagpengesystemet med det sigte, at folk ikke hænger fast i det.
Jeg må konstatere - og det gjorde jeg jo allerede sidste efterår - at der ikke var nogen beslutningskraft til stede, og derfor er det projekt jo pakket sammen; det siger sig selv.
Og det siger sig selv, at der jo ikke er nogen omstændigheder for nærværende politisk, beskæftigelsesmæssigt, der gør, at det kan trækkes frem igen; det siger sig selv.
Må jeg så ikke sige igen om den rådgivning, at det bedste selvfølgelig altid er at være i beskæftigelse, og hvis det at komme i beskæftigelse forudsætter, at man justerer sine kvalifikationer, så er det da generelt et godt råd.
Det må da bare ikke hvile på den præmis, at vi ikke gør noget.
For vi sætter nu gang i almene boliger ved at gøre vilkårene mere attraktive.
Vi har bedt kommunerne om at fremrykke alt det vedligeholdelsesarbejde, de kan, i indeværende år.
Vi har klart signaleret, at vi med kommunerne, for så vidt angår 2010-økonomien, skal se på, om der skal ske noget mere på det kommunale anlægsområde.
Pia Olsen Dyhr (SF), 2009-04-16:
Regeringen er jo ikke kun internt uenige om den kriminelle lavalder.
Regeringen er også internt uenige om »Grøn Vækst«, hvilket nu endnu en gang har betydet, at regeringen har udskudt en lancering af »Grøn Vækst«.
Fred være med det, hvis man så kom med en ambitiøs pakke omkring grøn vækst.
Jeg vil helt konkret spørge statsministeren, om han kan leve op til de ord, som den tidligere statsminister, Anders Fogh Rasmussen, sagde, at der i kongeriget Danmark ikke vil være en fisk, en frø eller en fugl, der får det dårligere under den her regering.
Lars Løkke Rasmussen (V), 2009-04-16:
Jeg ved ikke, hvorfra fru Pia Olsen Dyhr har den opfattelse, at der skulle være nogle oplæg, som har problemer med at blive fremmet af regeringen, eller hvad det var.
Altså, det billede kan jeg slet, slet ikke genkende.
Mig bekendt arbejder regeringen aktuelt med to grønne klimainitiativer.
Det ene er hele spørgsmålet om de energikrav, vi stiller til bygningsmassen, hvor regeringen har et oplæg, og hvor jeg er bekendt med, at klima- og energiministeren har indbudt til et møde straks i morgen tidlig for at præsentere regeringens samlede tanker.
Det andet drejer sig om »Grøn Vækst«, hvor regeringen om ganske kort tid vil præsentere et udspil, som jo skal ramme den balance at stille en række grønne krav til landbruget og samtidig skabe nogle vækstmuligheder for det danske landbrug.
Det oplæg er i en helt almindelig proces, og det vil blive præsenteret, så jeg kan slet ikke genkende det der grundbillede, som spørgsmålet hviler på.
Pia Olsen Dyhr (SF), 2009-04-16:
Jeg har noteret mig, at miljøministeren de sidste 3 måneder i Folketingets Miljø- og Planlægningsudvalg igen og igen har sagt, at alle de problemstillinger, man rejser, simpelt hen vil blive løst i »Grøn Vækst«.
Det ser jeg så frem til kommer i »Grøn Vækst«.
Jeg kan have min tvivl, og jeg baserer min tvivl på en artikel i Berlingske Tidende.
Nu skal man jo ikke altid tro på, hvad aviserne skriver.
Men der står sådan meget tydeligt, at der skulle være noget diskussion internt i regeringen om »Grøn Vækst«.
Lad os nu sige, at Berlingske Tidende har fået det galt i halsen, og at man slet ikke har nogen diskussion, så vil jeg bare spørge, hvordan statsministeren har det med Landbrugsraadets kommentarer til, at kravene netop skærpes i »Grøn Vækst«, og at der stilles nogle yderligere miljøkrav til landbruget.
Hvis man skal leve op til vandrammedirektivet, skal de inden 2015 være i god økologisk stand.
Vil statsministeren garantere, at det vil være en del af »Grøn Vækst« at leve op til den målsætning?
Lars Løkke Rasmussen (V), 2009-04-16:
Jeg vil sige, at jeg tager alle kommentarer i den offentlige debat om de her emner med den største sindsro, for de baserer sig jo på ingenting.
Jeg har da også læst Berlingske Tidende.
På et tidspunkt skal det vel bringes til ophør, for det er jo sjældent, at det matcher mine egne informationer om, hvordan verden hænger sammen.
Jeg må bare sige, at regeringen arbejder meget, meget målrettet på at præsentere et oplæg i »Grøn Vækst«.
Hvilke reaktioner Dansk Landbrug har i forhold til det, må jo komme for en dag, når regeringen præsenterer sin politik.
Det tror jeg fru Pia Olsen Dyhr med sindsro kan se frem til.
Jeg synes i det hele taget - det er sådan en mere generel bemærkning at i forhold til den politiske debat ville det være vederkvægende, hvis vi, der sådan set er i centrum af den, begyndte at lytte til hinanden i stedet for at lytte til alt det der kommentatorfilter, som man jo får ondt i ørerne af at lytte til.
Altså, nu har vi en debat her i dag, og når vi alle sammen skal sidde og synke det senere i aften, vil jeg tro, der kommer fire korte klip og så tre kloge mænd, som udlægger vores allesammens tekst.
Det ville være befriende for den politiske debat, hvis vi kunne føre den med hinanden.
Morten Østergaard (RV), 2009-04-16:
Så lad os prøve det, for nu har statsministeren jo efterlyst klarhed fra forskellige steder i oppositionen.
Jeg mener ikke, at der var tilstrækkelig klarhed i det svar, statsministeren gav om regeringens linje i forhold til afskaffelse af EU-forbeholdene.
Det stod lysende klart i regeringsgrundlaget, at man ønskede en afstemning i indeværende folketingsperiode om at afskaffe forbeholdene.
Det, som statsministeren ikke sagde i sit svar for et øjeblik siden, var, at det stadig væk er regeringens ambition, at det løfte om afstemning i denne folketingsperiode står ved magt.
Jeg mener simpelt hen, at hvis vi skal tage hinanden og debatten alvorlig, er statsministeren nødt til at sige, om det er regeringens intention, om det løfte står ved magt eller det ikke gør det.
Det er ikke så besværligt endda.
Lars Løkke Rasmussen (V), 2009-04-16:
Ord betyder noget forskelligt.
Det er klart regeringens ønske at få bragt undtagelserne til afstemning hurtigst muligt.
Derfor kan jeg svare bekræftende på, at det er regeringens ønske, at de her undtagelser bliver bragt til afstemning i indeværende valgperiode.
Det forudsætter, at de to meget klare forudsætninger, jeg definerede i min tale i forgårs, så kan tilvejebringes.
Morten Østergaard (RV), 2009-04-16:
Den type svar gør jo, at vi må betragte regeringsgrundlaget som sådan et idékatalog over ting, som regeringen måske/måske ikke vil gennemføre i en regeringsperiode, og det kaster unægtelig et lidt specielt lys på den løbende diskussion om, hvorvidt man har tænkt sig at holde det, man lover før et valg og præsenterer i regeringsgrundlaget i løbet af en valgperiode.
Men vi må sige, at den uklarhed har statsministeren selv skabt.
Der skar statsministeren jo igennem i går og sagde: »Det eneste holdbare synspunkt er, at dagens situation er totalt uholdbar«.
Jeg vil gerne medgive statsministeren, at det er rimelig uholdbart, at man det ene øjeblik mener, at man skal have en fordomsfri diskussion, det næste øjeblik går statsministeren udenfor og siger, at den kriminelle lavalder skal ned til 12 år, så går Venstres retsordfører ud og siger, at der slet ikke skal være nogen kriminel lavalder, og så siger Det Konservative Folkeparti, at den ikke skal ændres.
Det, som står tilbage, er, at børn sidder i fængsel i Danmark.
Jeg vil gerne spørge statsministeren, for hvem det åbenbart ligger på sinde, at børn ikke skal sidde i fængsel i Danmark, om regeringen agter at løse det problem, således at der ikke længere sidder børn på 15, 16, 17 år i danske fængsler med almindelige voksne mennesker.
Høgni Hoydal (T), 2009-04-16:
Tak for svaret.
Jeg deler ikke helt statsministerens opfattelse.
Jeg er selvfølgelig glad, hvis det går bedre med integrationen, men jeg ser det mere som et internationalt problem, som jeg bare vil opfordre til at man også tager op i nordisk sammenhæng eller EU-sammenhæng, eller hvor man nu har internationale fora til at behandle den tendens, som jeg er sikker på vil øges i forbindelse med øget økonomisk pres på befolkningsgrupper og i forbindelse med stor ledighed.
Jeg skal bare opfordre til, at man tager det mere alvorligt, end jeg mener, statsministeren nu gjorde i sit svar.
Lars Løkke Rasmussen (V), 2009-04-16:
Med hensyn til fremmedfjendskhed og åbenhed over for folk med anden baggrund - man kan bruge mange ord - glæder jeg mig sådan set foreløbig over, at hvis man ser på, hvordan situationen har udviklet sig i Danmark over de seneste år, er det jo faktisk til langt det bedre.
Den politik, regeringen har ført, stærkt støttet af Dansk Folkeparti og på lange stræk jo først inspireret af Dansk Folkeparti, om en fast og fair udlændingepolitik, har jo så at sige forandret danskernes holdning eller genskabt den gode stemning, om man vil, fordi vi jo altså historisk set havde ukontrolleret indvandring, og brede kredse af befolkningen spurgte: Er de, der nu er her iblandt os, her, fordi de har behov for at være her, fordi de vil yde et bidrag, eller er det social turisme, eller hvad det nu er?
Man må sige, at den faste og fair flygtninge/indvandrerpolitik, regeringen har ført, jo har genskabt den gode stemning, og som jeg var inde på i min tale i tirsdags, har den jo gjort, at langt flere med anden etnisk baggrund føler sig integrerede, føler sig velkomne og oplever den danske befolkning som tolerant.
Derfor er den bedste medicin jo sådan set at fortsætte det gode arbejde, som er indledt over de senere år.
Johanne Schmidt-Nielsen (EL), 2009-04-16:
Igen må jeg sige: Bedre sent end aldrig.
Undervisningsministeren og regeringen kunne jo også have holdt det møde for flere måneder siden, da de mange unge, der mangler en praktikplads, gjorde regeringen opmærksom på det.
Men o.k., bedre sent end aldrig.
Men jeg kan altså konstatere, at det her med, at regeringen ikke rigtig tager krisen alvorligt i forhold til de mange voksne mennesker, som har mistet deres arbejde, og at man ikke vil starte de initiativer, der vil gøre, at de her mange mennesker, der er blevet arbejdsløse, kunne komme i arbejde igen, for så vidt også gør sig gældende for den gruppe af unge, der ikke kan få praktikplads.
For det eneste svar, der kommer, er, at man tager situationen alvorligt.
Det har vi jo altså hørt før, og vi ved også, at det ikke nødvendigvis betyder handling.
Der er faktisk meget, der tyder på, at det ikke betyder handling.
Statsministeren må jo korrigere mig, hvis jeg tager fejl, men jeg kan konstatere, at regeringen ikke vil give en garanti til de mere end 4.000 unge, der ikke kan gøre deres uddannelse færdig.
Lars Løkke Rasmussen (V), 2009-04-16:
Tværtimod.
Jeg siger meget klart, jeg sagde det i tirsdags, og jeg siger det igen her i dag, at vi forfølger en ambition om, at alle unge skal have en ungdomsuddannelse.
Vi er meget opmærksomme på, at krisen i virkeligheden rummer en eller anden dobbelttvist.
På den ene side øger den sådan set sandsynligheden for, at vi kan nå vores målsætning om, at unge får en kompetencegivende uddannelse, for muligheden for at gå ud på arbejdsmarkedet uden kvalifikationer og få et job er ikke nær så gode, som de var for 2-3 år siden.
Det er baggrunden for, at undervisningsministeren straks i morgen har et møde med arbejdsmarkedets parter for at se, hvad vi kan gøre for at imødegå det fald, vi kan se, i antallet af praktikpladser.
Anders Samuelsen (LA), 2009-04-16:
Der har været en historie i medierne i dag om, at det i regeringens økonomiudvalg er blevet besluttet, at man vil fjerne multimedieskatten.
Er det korrekt, eller er det ikke korrekt?
Lars Løkke Rasmussen (V), 2009-04-16:
Det er ikke sådan, at regeringens økonomiudvalg eller regeringen for den sags skyld kan træffe beslutninger om multimedieskatten eller i øvrigt andre elementer i skattereformen.
Sådanne beslutninger træffes i den kreds af partier, der står bag reformen, og det er jo regeringen og Dansk Folkeparti.
Men jeg kan da bekræfte, som jeg i øvrigt også sagde i tirsdags, at vi jo hverken er døve eller tonedøve.
Vi har lavet en skattereform, som er flot og offensiv, socialt afbalanceret, gør Danmark rigere på sigt, giver et bidrag til at give danskerne optimisme fra den 1. januar 2010, men vi har også lyttet os frem til, at det element med multimediebeskatningen - i den aftapning, vi havde forhandlet det - har mødt noget kritik, og derfor er det et af de elementer, som der ses på i øjeblikket.
Jeg har en klar forventning om, at skatteministeren straks i næste uge kan fremsætte de 13 lovforslag, som skattereformen vil sætte sig i, og der vil hr. Anders Samuelsen få klar besked - om ikke før.